SK Úradný vestník Európskej únie C 133/25

VÝZVA NA PREDKLADANIE NÁVRHOV – EACEA/16/2018

Program Erasmus+, kľúčová akcia 3 – Podpora reformy politík

Európska mládež spoločne

(2018/C 133/09)

1. ÚVOD – SÚVISLOSTI (1)

Mladí ľudia sú aktívni v činnostiach mobility EÚ: pridávajú sa do celoeurópskych organizácií alebo sa angažujú v menej štruktúrovaných neformálnych výmenách s mladými ľuďmi z iných európskych krajín a preukazujú kladné postoje a podporu európskemu integračnému procesu (2). V rámci svojej kapacity môžu byť silnými ambasádormi európskeho projektu a budovať mosty naprieč kontinentom, najmä z východnej a západnej Európy, ale aj po severojužnej čiare, s cieľom inšpirovať ostatných v tom, ako zažívajú Európu a svoju európsku identitu.

Erasmus+ v oblasti mládeže dnes propaguje výmeny mládeže, mobilitu pracovníkov s mládežou a podporuje mládežnícke organizácie. Analýza skúseností odhaľuje plodnú a aktívnu spoluprácu medzi organizáciami a mladými ľuďmi medzi krajinami. Program Erasmus+ úspešne láka a zapája mladých ľudí. O účasť je veľký záujem a v súčasnosti je možné podporiť len každý tretí projekt mobility (výmeny mládeže, mobilita pracovníkov s mládežou) a každý piaty projekt v partnerstvách (nadnárodné mládežnícke iniciatívy).

Ako uviedol predseda Juncker vo svojom prejave o stave Únie v roku 2017 (3): „…Európa musí byť Úniou rovnosti a Úniou rovných. Rovnosť medzi jej členmi, rovnosť medzi veľkými či malými, na východe či na západe, severe či juhu.“ Mladí ľudia sú kľúčovými činiteľmi v tom, aby sa tak stalo. Môžu byť často menej angažovaní ako starší ľudia v tradičných formách účasti, napríklad v hlasovaní či príslušnosti k politickej strane, ale väčšina z nich deklaruje záujem o politiku a prechováva k EÚ silnejšie pocity občianstva než staršie skupiny. Nový prieskum Eurobarometra (4) o európskej mládeži potvrdzuje záujem mladých ľudí o modernejšie formy občianskej účasti: viac ako polovica (53 %) respondentov uvádza, že sa zúčastnili aspoň na jednom druhu organizovanej aktivity v uplynulých 12 mesiacoch (+ 4 percentuálne body od roku 2014) a takmer tretina (31 %) mladých ľudí v EÚ uvádza, že sa zúčastnila na organizovaných dobrovoľníckych aktivitách v uplynulých 12 mesiacoch (+ 6 percentuálnych bodov od roku 2014).

Podľa prieskumu mladí ľudia žiadajú EÚ, aby uprednostnila predmety, ako napríklad vzdelávanie a zručnosti, ochrana životného prostredia, otázky migrácie a občianstvo EÚ. Tieto zistenia sú vo výraznom súlade s výsledkami Nového príbehu o Európe. Nový príbeh o Európe bol 5-ročný projekt, ktorého cieľom bolo zhromaždiť názory mladých ľudí na to, aké by mali byť budúce priority EÚ so zreteľom na mladých ľudí. Projekt bol ukončený 31. januára 2018, keď skupina mladých ľudí odovzdala výsledky tohto projektu Komisii (5).

2. CIELE

Rozsah pôsobnosti akcií „Európska mládež spoločne“ by mal vychádzať zo skúseností získaných prostredníctvom projektu Nový príbeh o Európe (6) a iných mládežníckych politických a programových iniciatív zameraných na podporu účasti mladých ľudí v európskom verejnom živote, ako aj cezhraničných výmenách a činnostiach mobility.

2.1. Všeobecné ciele

Cieľom projektu „Európska mládež spoločne“ je vytvoriť siete propagujúce regionálne partnerstvá a fungovať v úzkej spolupráci s mladými ľuďmi z celej Európy (krajiny zapojené do programu Erasmus+). Siete by organizovali výmeny, propagovali odbornú prípravu (napríklad pre lídrov pracujúcich s mládežou) a umožnili by samotným mladým ľuďom vytvárať spoločné projekty.

Projekt „Európska mládež spoločne“ bude podporovať iniciatívy aspoň z piatich mládežníckych organizácií z piatich rôznych oprávnených programových krajín Erasmus+ na výmenu svojich nápadov týkajúcich sa EÚ, podnecovanie širšej občianskej účasti a pomoc v posilňovaní zmyslu pre európske občianstvo. Cieľom iniciatívy bude spojiť európsku mládež z celej Európy – z východu, západu, zo severu a juhu.

Tematické priority sú aktívne občianstvo, vytváranie sietí, európske hodnoty a európske občianstvo, demokratická účasť, demokratická odolnosť a sociálne začlenenie mládeže.

2.2. Konkrétne ciele

Iniciatívou sa budú konkrétne podporovať:

— propagácia a rozvoj štruktúrovanejšej spolupráce medzi rôznymi mládežníckymi organizáciami s cieľom budovať či posilniť partnerstvá,

— mládežnícke organizácie zapojené do iniciatív na podnecovanie mladých ľudí k účasti na demokratickom procese a v spoločnosti prostredníctvom organizovania školení, upriamovania pozornosti na spoločné črty medzi mladými Európanmi a podnecovania diskusie a debaty o ich prepojení s EÚ, jej hodnotami a demokratickými základmi. Patrí k tomu organizovanie podujatí ako úvod k voľbám do Európskeho parlamentu v roku 2019,

— účasť nedostatočne zastúpených skupín mladých ľudí v politike, mládežníckych organizáciách a iných organizáciách občianskej spoločnosti zapájaním zraniteľnej a sociálno-ekonomicky znevýhodnenej mládeže.

Iniciatíva je zameraná na mládežnícke MVO, verejné orgány a neformálne skupiny mladých ľudí, ktoré by navrhovali projekty so zapojením aspoň piatich partnerov, ktorí majú kapacitu mobilizovať mladých ľudí v partnerstvách pokrývajúcich rôzne krajiny a regióny v rámci krajín zapojených do programu Erasmus+.

3. KRITÉRIÁ OPRÁVNENOSTI

Žiadosti, ktoré spĺňajú nasledujúce kritériá, budú predmetom dôkladného hodnotenia.

Oprávnené sú len žiadosti od právnických osôb so sídlom v týchto programových krajinách (7).

3.1. Oprávnení žiadatelia

Zúčastnenými organizáciami môžu byť:

— neziskové organizácie, združenia a MVO, vrátane Európskych mládežníckych MVO,

— sociálne podniky,

— verejné orgány na miestnej úrovni, verejné orgány na regionálnej alebo vnútroštátnej úrovni,

— združenia regiónov,

— európske zoskupenia územnej spolupráce,

— komerčné orgány aktívne v oblasti sociálnej zodpovednosti podnikov,

vytvorené v krajine zapojenej do programu Erasmus+.

Minimálnou požiadavkou na zloženie partnerstva v tejto výzve je aspoň 5 partnerov z 5 rôznych krajín oprávnených na účasť v programe Erasmus+. Žiadajúce organizácie by mali preukázať svoju spôsobilosť zabezpečiť dobrú geografickú rovnováhu, pokiaľ ide o partnerov z rôznych krajín zapojených do programu Erasmus+. To znamená rozvrhnutie partnerstva v rámci oprávnených krajín tak, aby partneri pochádzali z rôznych oblastí – východ, západ, sever a juh.

3.2. Oprávnené krajiny

— členské štáty EÚ: Belgicko, Bulharsko, Cyprus, Česká republika, Dánsko, Estónsko, Fínsko, Francúzsko, Grécko, Holandsko, Chorvátsko, Írsko, Litva, Lotyšsko, Luxembursko, Maďarsko, Malta, Nemecko, Poľsko, Portugalsko, Rakúsko, Rumunsko, Slovensko, Slovinsko, Španielsko, Švédsko, Spojené kráľovstvo, Taliansko,

— krajiny Európskeho združenia voľného obchodu (EZVO), ktoré sú súčasťou Európskeho hospodárskeho priestoru (EHP): Island, Lichtenštajnsko, Nórsko,

— kandidátske krajiny, na ktoré sa vzťahuje predvstupová stratégia v súlade so všeobecnými zásadami a všeobecnými podmienkami stanovenými v rámcových dohodách, ktoré boli uzavreté s týmito krajinami v súvislosti s ich účasťou na programoch EÚ: bývalá Juhoslovanská republika Macedónsko a Turecko.

3.3. Oprávnené činnosti

Financovanie Európskej únie má formu grantu na akciu na podporu časti nákladov vzniknutých vybraným orgánom pri vykonávaní súboru činností. Tieto činnosti musia priamo súvisieť so všeobecnými a konkrétnymi cieľmi výzvy a musia byť podrobne opísané v opise projektu, ktorý sa vzťahuje na celé obdobie grantu, o ktorý sa požiadalo.

Ďalej sa uvádza zoznam oprávnených činností:

— činnosti mobility vrátane rozsiahlych výmen mládeže,

— činnosti zjednodušujúce prístup mládeže k agende politiky EÚ a účasť na nej,

— výmeny skúseností a osvedčených postupov, vytváranie sietí a partnerstvá s inými mládežníckymi organizáciami, účasť na stretnutiach alebo seminároch s inými zainteresovanými stranami a/alebo tvorcami politík aj s cieľom zvýšiť politický vplyv na cieľové skupiny, sektory a/alebo systémy,

— iniciatívy a podujatia na rozvoj sietí európskych MVO/organizácií občianskej spoločnosti/sietí v rámci celej EÚ,

— zvyšovanie informovanosti, informačné činnosti, šírenie informácií a propagačné činnosti (semináre, workshopy, kampane, zasadnutia, verejné diskusie, konzultácie atď.) o prioritách politiky EÚ v oblasti mládeže,

Činnosti majú cezhraničný charakter a môžu sa vykonávať na európskej, vnútroštátnej, regionálnej alebo miestnej úrovni.

Ďalšie kritériá oprávnenosti pre činnosti v oblasti mobility/výmeny mládeže:

— trvanie: od 5 do 21 dní bez času na cestovanie,

— miesto(-a) konania činnosti: činnosti sa musia realizovať v krajinách žiadateľa/partnerov,

— oprávnení účastníci: mladí ľudia vo veku od 13 do 30 rokov s pobytom v krajinách prijímajúcich a/alebo vysielajúcich organizácií,

— počet účastníkov: najmenej 16 a najviac 180 účastníkov (bez započítania vedúceho, resp. vedúcich skupiny). Minimálne 4 účastníci v každej skupine (bez započítania vedúceho, resp. vedúcich skupiny). Každá vnútroštátna skupina musí mať aspoň jedného vedúceho skupiny. Vedúci skupiny je dospelá osoba, ktorá sprevádza mladých ľudí zúčastňujúcich sa na činnosti v oblasti mobility/výmeny mládeže, s cieľom zabezpečiť ich účinné vzdelávanie, ochranu a bezpečnosť.

4. VÝSLEDKY A TRVANIE PROJEKTU

Projekty, ktoré získajú grant, by mali preukázať svoj očakávaný príspevok k celkovej agende politiky mládeže EÚ:

— budovaním na výsledkoch Nového príbehu o Európe (alebo iných podobných diskusných projektov) a ich zladením s rozvojom politiky na miestnej/regionálnej/vnútroštátnej/európskej úrovni,

— zlepšovaním zapojenia mladých ľudí v demokratickom živote a ich angažovaním so subjektmi prijímajúcimi rozhodnutia (splnomocnenie, nové zručnosti, zapojenie mladých ľudí do návrhu projektov atď.),

— pomocou v zlepšení kapacity sektora mládeže pôsobiť nadnárodne a propagovať nadnárodné vzdelávanie a spoluprácu medzi mladými ľuďmi a subjektmi prijímajúcimi rozhodnutia,

— rozšírením rozsahu existujúcich najlepších postupov a dosahu nad rámec bežnej siete/sietí,

— šírením ich výsledkov účinne a atraktívne medzi mladými ľuďmi zapojenými v mládežníckych organizáciách tak, aby sa pripravila pôda pre systematickejšie partnerstvá, a aj medzi najmladšími, ktorí nie sú členmi mládežníckych štruktúr, alebo tými, ktorí pochádzajú zo znevýhodneného prostredia.

Dĺžka projektu sa musí pohybovať v rozsahu od 9 do 24 mesiacov. Trvanie projektu nie je možné predĺžiť.

5. KRITÉRIÁ UDELENIA GRANTU

Oprávnené žiadosti sa budú posudzovať na základe kritérií vylúčenia, výberu a kritérií na pridelenie grantu. Kritériá vylúčenia a výberu sa nachádzajú v usmerneniach k žiadostiam, ktoré sa nachádzajú tu: https://eacea.ec.europa.eu/erasmus-plus/funding_en.

Kritériá na pridelenie finančných prostriedkov žiadosti sú:

— relevantnosť projektu (25 %),

— kvalita návrhu a vykonávania projektu (25 %),

— kvalita partnerstva a dohôd o spolupráci (25 %), vrátane toho, ako sú mladí ľudia zapojení vo všetkých fázach realizácie projektu a ako sú zohľadnené línie východ – západ a sever – juh,

— vplyv, šírenie a udržateľnosť (25 %).

Len návrhy, ktoré dosiahli:

— aspoň 60 % hranicu celkového počtu bodov (t. j. súčet bodov zo 4 kritérií na pridelenie grantu) a

— aspoň 50 % hranicu v prípade každého kritéria,

sa budú posudzovať na financovanie z prostriedkov EÚ.

6. ROZPOČET

Celkový rozpočet k dispozícii na spolufinancovanie projektov v rámci tejto výzvy je 5 000 000 EUR.

Finančný príspevok z EÚ je minimálne 100 000 EUR a nesmie presiahnuť 500 000 EUR. Príspevok je obmedzený maximálnou mierou spolufinancovania na 80 % celkových oprávnených nákladov na projekt.

Agentúra si vyhradzuje právo nerozdeliť všetky dostupné finančné prostriedky.

7. POSTUP PREDKLADANIA NÁVRHOV A UZÁVIERKA

Úplnú dokumentáciu žiadosti je potrebné predložiť online prostredníctvom správneho elektronického formulára, ktorý musí byť riadne vyplnený a musí obsahovať všetky príslušné a platné prílohy a podporné dokumenty.

E-formulár je k dispozícii v anglickom, francúzskom a nemeckom jazyku na tejto internetovej adrese:

http://eacea.ec.europa.eu/erasmus-plus/funding_en

a musí byť riadne vyplnený v jednom z oficiálnych jazykov EÚ.

Riadne vyplnený elektronický formulár musí byť predložený online do 25. mája 2018 o 12.00 h (poludnie bruselského času) a musí obsahovať príslušné prílohy (8):

Dodatočné povinné administratívne prílohy musia byť poslané e-mailom agentúre v rovnakej lehote.

Žiadatelia sú povinní prečítať si pozorne všetky informácie o výzve na predkladanie návrhov EACEA/16/2018 a o postupe predkladania návrhov a sú povinní použiť dokumenty, ktoré sú súčasťou balíčka k žiadosti dostupného na adrese:

https://eacea.ec.europa.eu/erasmus-plus/funding_en.

8. VŠETKY INFORMÁCIE O VÝZVE

Všetky informácie o výzve EACEA/16/2018 vrátane usmernení k žiadostiam sú dostupné na tomto webovom sídle:

https://eacea.ec.europa.eu/erasmus-plus/funding_en

E-mailový kontakt:

EACEA-YOUTH@ec.europa.eu

(1) Pozri C(2018)774 z 15.2.2018 (WPI 3.18): https://ec.europa.eu/programmes/erasmus-plus/sites/erasmusplus2/files/c-2018-774-en.pdf.

(2) Pozri Eurobarometer 455 o európskej mládeži (september 2017) uverejnený v januári 2018: http://ec.europa.eu/commfrontoffice/publicopinion/index.cfm/survey/getsurveydetail/instruments/flash/surveyky/2163.

(3) http://europa.eu/rapid/press-release_SPEECH-17-3165_sk.htm.

(4) https://ec.europa.eu/programmes/erasmus-plus/sites/erasmusplus2/files/c-2018-774-en.pdf.

(5) https://europa.eu/youth/have-your-say/new-narrative-for-europe_sk.

(6) Pozri https://europa.eu/youth/have-your-say/new-narrative-for-europe_sk.

(7) http://ec.europa.eu/programmes/erasmus-plus/sites/erasmusplus2/files/files/resources/erasmus-plus-programme-guide_en.pdf.

(8) Akýkoľvek iný administratívny dokument požadovaný v Usmerneniach pre žiadateľov musí byť poslaný e-mailom Výkonnej agentúre pre vzdelávanie, audiovizuálny sektor a kultúru najneskôr do 25. mája 2018 (poludnie bruselského času) na túto e-mailovú adresu: EACEA-YOUTH@ec.europa.eu.